На основу члана 46. Закона о локалној самоуправи („Службени гласник РС“, број 129/2007 и 83/2014), члана 57. Статута општине Гаџин Хан ( „Службени лист града Ниша Ниша“ бр.63/2008, 31/2011, 46/2012 и 36/2013) и члана 3. Одлуке о општинском већу општине Гаџин Хан ( „ Службени лист града Ниша“, бр.83/2008), члана 232 став. 2. Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010), одлучујући по жалби Велимира М. Златковића из Ниша, ул. Станоја Бунушевца бр.31, против решења Општинске управе општине Гаџин Хан-Службе за привреду и инспекцијске послове-комуналне послове-грађевинско-комуналног инспектора број:355-483/14-IV/02 од 07.11.2014. године,

Општинско веће општине Гаџин Хан на 89. (осамдесетдеветој ) седници одржаној 02. фебруара 2015. године, доноси

**Р Е Ш Е Њ Е**

**УСВАЈА СЕ** жалба Велимира М. Златковића из Ниша, ул. Станоја Бунушевца бр.31 и **ПОНИШТАВА СЕ** у целости решење Општинске управе општине Гаџин Хан-Службе за привреду и инспекцијске послове- грађевинско-комуналног инспектора број:355-483/14-IV/02 од 07.11.2014. године и предмет враћа првостeпеном органу на поновни поступак.

**О б р а з л о ж е њ е**

Решењем Општинске управе општине Гаџин Хан - Службе за привреду и инспекцијске послове - грађевинско-комуналног инспектора број:355-483/14-IV/02 од 07.11.2014. године **НАЛАЖЕ СЕ** Велимиру Златковићу из Ниша да:

-искључи директно постављене прикључке потршача на водоводну мрежу одмах по пријему овог решења;

-да у року од 30 дана изгради бетонску шахту за прикључак на водоводну мрежу, а из шахте даље спроведе воду до места потрошача у свом домаћинству,

с тим да жалба на ово решење не одлаже његово извршење, а да непоступање по овом решењу повлачи покретање прекршајног поступка.

Против наведеног решења жалбу је изјавио Велимир М. Златковић из Ниша, побијајући исто у целости.

Жалба је допуштена, благовремена и изјављена од стране овлашћеног лица.

Жалба је основана.

Првостпено решење донето је уз битну повреду управног поступка из којих разлога се исто не може испитати.

Правилно се жалбом указује да у поступку који је претходио доношењу првостпеног решења није правилно утврђено чињенично стање на терену, није наведено материјално право, да подносиоца жалбе као странку у поступку није саслушала, да се у образложењу решења не наводе правни прописи на основу којих је донето, да му је овим решењем забрањена употреба хидрофора који је уградио у летњој кухињи и прикључио га на мрежу, да је у питању приватни водовод.

Записником сачињеног дана 05.11.2014. године по захтеву број 355-583/14-IV/02 грађевинско-комунални инспектор наводи: *“ због неадекватних услова на терену чији узрок су поремећени међуљудски односи и свађа, записник је сачињен у службеној просторији Општинске управе општине Гаџин Хан”.*

Увидом у записник утврђује се да садржи опис лица места и наводе странака Милисава Златковића и Велимира Зартковића, да записник није сачињену складу са одредбама Закона о општем управном поступку, да исти није потписан од стране странака које су присуствовале увиђају и чије се изјаве наводе, те да је исти потписан од стране једино грађевинско-комуналног инспектора Биљане Савић.

Првостпени орган повредио је начело саслушања странака из члана 9. став 1. Закона о општем управном поступку којим је прописано*:**” (1) Пре доношења решења странци се мора омогућити да се изјасни о чињеницама и околностима које су од значаја за доношење решења”.*

Записник је састављен противно одредбама члана 65, 66,67 и 68 Закона о општем управном поступку, којим је прописано:

*“Члан 65*

*(1) У записник се уноси: назив органа који врши радњу, место у коме се врши радња, дан и час кад се врши радња, предмет у коме се она врши и имена службених лица, присутних странака и њихових заступника, пуномоћника или представника.*

*(2) Записник треба да садржи, тачно и кратко, ток и садржај извршених радњи у поступку, као и датих изјава. При том, записник треба да се ограничи на оно што се тиче саме управне ствари која је предмет поступка. У записнику се наводе све исправе које су у било коју сврху употребљене на усменој расправи. Према потреби, те исправе се прилажу записнику.*

*(3) Изјаве странака, сведока, вештака и других лица која учествују у поступку, а које су од значаја за решавање у управној ствари, уписују се у записник што тачније а, по потреби, и њиховим речима. У записник се уписују и сви закључци који се у току извршења радње донесу.*

*(4) Ако се саслушање врши преко тумача, означиће се на ком је језику саслушани говорио и ко је био тумач.*

*(5) Записник се води у току вршења службене радње. Ако се радња не може истог дана завршити, унеће се сваког дана посебно у исти записник оно што је тог дана урађено и то ће се прописно потписати.*

*(6) Ако се радња о којој се води записник није могла извршити без прекида, у записнику ће се означити да је било прекида.*

*(7) Ако су у току радње израђени или прибављени планови, скице, цртежи, фотографије и сл. овериће се и прикључити записнику.*

*(8) Прописима се може одредити да се записник у одређеним стварима може водити у виду књиге или других средстава евиденције.*

Члан 66

*(1) Записник мора бити вођен уредно и у њему се не сме ништа брисати. Места која су прецртана до закључења записника морају остати читљива и оверена потписом службеног лица које руководи радњом поступка.*

*(2) У већ потписаном записнику не сме се ништа додавати ни мењати. Допуна у већ закљученом записнику уноси се у додатак записнику.*

Члан 67

*(1) Пре закључења записник ће се прочитати саслушаним лицима и осталим лицима која учествују у поступку. Та лица имају право да и сама прегледају записник и да ставе своје примедбе. На крају записника ће се навести да је записник прочитан и да нису стављене никакве примедбе или, ако јесу, укратко ће се уписати садржај примедаба. Затим ће записник потписати лице које је учествовало у радњи, а на крају ће га оверити службено лице које је руководило радњом, као и записничар - ако га је било.*

*(2) Ако записник садржи саслушање више лица, свако ће се од њих потписати испод оног дела записника у коме је уписана његова изјава.*

*(3) Ако су вршена суочења, део записника о томе потписаће лица која су суочена.*

*(4) Ако се записник састоји од више листова, они ће се означити редним бројевима. Сваки лист ће на крају оверити својим потписом службено лице које руководи радњом поступка и лице чија је изјава уписана на крају листа.*

*(5) Допуне већ закљученог записника поново ће се потписати и оверити.*

*(6) Ако лице које треба да потпише записник није писмено или не може да пише, потписаће га писмено лице које ће ставити и свој потпис. То не може бити службено лице које руководи радњом поступка нити записничар.*

*(7) Ако неко лице неће да потпише записник или се удаљи пре закључења записника, то ће се уписати у записник и навести разлог због ког је потпис ускраћен.*

Члан 68

*(1) Записник састављен сагласно одредбама члана 67. овог закона јесте јавна исправа. Записник је доказ о току и садржини радње поступка и датих изјава, осим оних делова записника на које је саслушано лице ставило примедбу да нису правилно састављени.*

*(2) Дозвољено је доказивати нетачност записника”.*

Првостпено решење не садржи све елементе прописане чланбом 199. закона о општем управном поступку како се правилно указује жалбом јер не садржи материјалне прописе на основу којих је донето.

На овај начин повређено је начело законитости из члана 5. закона о општем управном поступку којим је прописано:

“ *(1) Органи који поступају у управним стварима решавају на основу закона и других прописа.*

*(2) У управним стварима у којима је орган законом овлашћен да решава по слободној оцени решење се мора донети у границама овлашћења и у складу са циљем у коме је овлашћење дато*.”

Такође, из самог решења не може се утврдити да ли се ради о прикључењу на водоводну мрежу насеља Горњи Душник, или на водоводну мрежу од хидрофора до корисника хидрофора, или је хидрофор повезан на водоводну мрежу насеља Горњи Душник и да ли водиу црпе из водоводне мреже Горњи Душник.

Стога ће првостепени орган у поновном поступку, отклонити напред наведене повреде поступка, омогућити странкама да се изјасне, правилно узети изјаве странака на записник, и правилно сачинити записник на лицу места приликом поновног увиђаја, правилно и потпуно утврдити чињенично стање и у року од 30 дана од дана пријема овог решења донети решење у коме ће навести утврђено чињенично стање на основу правилно сачињених записника чију ће садржину унети у образложење, јер се у образложењу решења не може навести да су запсиници и фотографије сасатвни део решења које доноси, те навести све одредбе материјалног права на основу којих је одлука донета.

У складу са наведеним одредбама закона као и на основу члана 232 став. 2. Закона о општем управном поступку донета је одлука као у изреци.

Против овог решења може се покренути управни спор у року од 30 дана од дана пријема решења.

број:06-355-860/14-III

У Гаџином Хану дана 03. фебруара 2015. године

ОПШТИНСКО ВЕЋЕ ОПШТИНЕ ГАЏИН ХАН

ПРЕДСЕДНИК

Саша Ђорђевић